CELEX: C2004/262/59
Language: el
Date: 2004-10-23 00:00:00
Title: Υπόθεση Τ-270/04: Προσφυγή της Bic Deutschland GmbH & Co OHG κατά της Επιτροπής των Ευρωπαϊκών Κοινοτήτων, που ασκήθηκε την 1η Ιουλίου 2004

23.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 262/30
            
         Προσφυγή της Bic Deutschland GmbH & Co OHG κατά της Επιτροπής των Ευρωπαϊκών Κοινοτήτων, που ασκήθηκε την 1η Ιουλίου 2004
   (Υπόθεση Τ-270/04)
   (2004/C 262/59)
   Γλώσσα διαδικασίας: η γαλλική
   Η εταιρεία Bic Deutschland GmbH & Co OHG, εδρεύουσα στο Eschborn (Γερμανία), εκπροσωπουμένη από τον Dominique Voilemot, avocat, άσκησε προσφυγή, την 1η Ιουλίου 2004, κατά της Επιτροπής των Ευρωπαϊκών Κοινοτήτων ενώπιον του Πρωτοδικείου των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής των Ευρωπαϊκών Κοινοτήτων της 3ης Μαΐου 2004, με την οποίαν της ζητείται η καταβολή του προστίμου που είχε επιβληθεί στην εταιρεία Tipp-Ex με την απόφαση της Επιτροπής της 10ης Ιουλίου 1987, προσαυξημένου με τους τόκους των οποίων ο οριστικός υπολογισμός έγινε στις 28 Μαΐου 2004, και με την οποία αποφασίζεται η κατάπτωση της τραπεζικής εγγύησεως που είχε παρασχεθεί από την Deutschland Bank AG Frankfurt am Main,
            
         
               —
            
            
               να καταδικάσει την καθής στο σύνολο των δικαστικών εξόδων.
            
         Λόγοι ακυρώσεως και κύρια επιχειρήματα:
   Η προσφεύγουσα διαδέχθηκε την εταιρεία Tipp-Ex κατόπιν της εξαγοράς που έλαβε χώραν της 1η Ιανουαρίου 1997 και της εσωτερικής αναδιαρθρώσεως του ομίλου BIC που επακολούθησε. Η εταιρεία Tipp-Ex ήταν αποδέκτρια της αποφάσεως 87/406/ΕΟΚ, της 10ης Ιουλίου 1987, με την οποία η Επιτροπή την καταδίκασε σε πρόστιμο 400 000 Ecu για παράβαση των κοινοτικών κανόνων περί ανταγωνισμού.
   Η Tipp-Ex άσκησε προσφυγή κατά της αποφάσεως αυτής και παρέσχε στην Επιτροπή τραπεζική εγγύηση σε πρώτη ζήτηση με την οποία διασφαλιζόταν η καταβολή του προστίμου πλέον τόκων με επιτόκιο 8 %. Σύμφωνα με τρέχουσα σχετική πρακτική, η εν λόγω εγγύηση έπρεπε να καταπέσει μόνον κατόπιν γραπτής αιτήσεως της Επιτροπής μαζί με αντιπεφωνημένο αντίγραφο της αποφάσεως του Δικαστηρίου. Στις 8 Φεβρουαρίου 1990 (1) το Δικαστήριο απέρριψε την προσφυγή της Tipp-Ex και επιβεβαίωσε την απόφαση της 10ης Ιουλίου 1987.
   Με επιστολή της 12ης Φεβρουαρίου 2004 η Επιτροπή ζήτησε από την BIC την καταβολή ποσού 923 747,94 ευρώ, το οποίο περιελάμβανε το πρόστιμο ύψους 400 000 ευρώ και το πρόσθετο ποσό των τόκων (523 747,94 ευρώ).
   Κατόπιν ανταλλαγής επιστολών μεταξύ της προσφεύγουσας και της Επιτροπής, η τελευταία, με την προσβαλλομένη απόφαση, απέρριψε τα επιχειρήματα της BIC που είχαν ως βάση, ιδίως, την περί παραγραφής διάταξη του άρθρου 4, παράγραφος 1, του κανονισμού (ΕΟΚ) αριθ. 2988/74 (2), και απαίτησε την καταβολή του οριστικώς υπολογισθέντος ποσού του προστίμου (931 726,02 ευρώ).
   Προς στήριξη των ισχυρισμών της η προσφεύγουσα προβάλλει:
   
               —
            
            
               την παράβαση του άρθρου 4, παράγραφος 1, του προμνημονευθέντος κανονισμού (ΕΟΚ) αριθ. 2988/74, το οποίο δεν επιτρέπει την εκτέλεση αποφάσεως επιβάλλουσας πρόστιμο μετά την πάροδο πενταετούς προθεσμίας. Συναφώς, η προσφεύγουσα θεωρεί ότι η εν λόγω προθεσμία παραγραφής δεν διεκόπη ούτε ανεστάλη,
            
         
               —
            
            
               πρόδηλο σφάλμα εκτιμήσεως όσον αφορά τη λειτουργία της τραπεζικής εγγυήσεως σε πρώτη ζήτηση. Συναφώς, η προσφεύγουσα ισχυρίζεται, αφενός, ότι η παροχή τέτοιας εγγυήσεως δεν αποτελεί καταβολή του προστίμου, μόνη δε η σύστασή της δεν επιφέρει αφεαυτής υποχρέωση καταβολής, και αφετέρου, ότι η κατάπτωση της τραπεζικής εγγυήσεως προϋποθέτει πράξη εκτελέσεως κατά την έννοια του κανονισμού (ΕΟΚ) αριθ. 2988/74. Σύμφωνα με το ίδιο το γράμμα της επίδικης εγγυήσεως, η εν λόγω πράξη εκτελέσεως συνίσταται σε ρητή αίτηση της Επιτροπής προς την Deutsche Bank, η οποία συνοδεύεται από αντιπεφωνημένο αντίγραφο της αποφάσεως του Δικαστηρίου με συστημένη επιστολή.
            
         Η προσφεύγουσα προβάλλει επίσης την παραβίαση της αρχής της προστασίας της δικαιολογημένης εμπιστοσύνης και, επικουρικώς, την παραβίαση της γενικής αρχής της εύλογης προθεσμίας.
   
      (1)  Υπόθεση C-279/87, Tipp-Ex κατά Επιτροπής (Συλλογή 1990, σ. Ι-261).
   
      (2)  Κανονισμός (ΕΟΚ) αριθ. 2988/74 του Συμβουλίου, της 26ης Νοεμβρίου 1974, περί παραγραφής του δικαιώματος διώξεως και εκτελέσεως των αποφάσεων στους τομείς του δικαίου των μεταφορών και του ανταγωνισμού της Ευρωπαϊκής Οικονομικής Κοινότητας (ΕΕ Ειδική έκδοση 7/2001, σ. 241).